
Bevezetés
Dolgozatomban a Katona József Színház tereinek szemiotikai elemzését kívánom bemutatni. Kiindulási pontom az, hogy a színháznak jelentése van. Ha ezt a gondolatot a színházra pusztán, mint előadásra vonatkoztatjuk az állítás annyira nem szokatlan, a szemiotikai gyakorlat egyformán hangsúlyos szerepet kap a dráma szövegének mindennapos elemzésében és az előadás tágabban vett „szövegében” is. A kritikaírás vagy csak egyszerű befogadás során értelmezzük a rendezést, a díszletet, a jelmezt, valamivel ritkábban a színészválasztást, a világítást stb. Azonban általánosságban elmondható, hogy bizonyos járulékos elemek jelentéseire jóval kevesebb figyelem irányul: ilyen a közönség jelentésformáló hatása vagy éppen a színház tere. Holott a tér döntések során alakul ki, így következtethetünk belőle arra, hogy készítői és használói milyennek látják a színházat és ez végső soron az előadások megértésében is segíthet. Célom ezeknek az épületben fellelhető prekoncepcióknak a feltérképezése Budapest egyik legjelentősebb színházában.
A teret az elmúlt évtizedek humántudományában igen nagy érdeklődés övezte. Ahogy Michel Foucault írja a Más terekről
 című esszéjében: „Az egyidejűség időszakát éljük, a szembenállás korát, a közeli és a távoli, az egymás melletti és a szétszóródott korát.”
 Foucault ebben az írásában megemlít két speciális helyszín típust, amelyeknek különlegessége a tér többi részével való kapcsolatában áll. Mindkettő minden kultúrában megjelenik, a társadalom alapintézményének a része. Az egyik az utópia, olyan irreális, nem létező tér, amely a többi teret ideálisan vagy kifordítva mutatja be. A másik – amelynek bemutatása a Más terekről nagy részét kiteszi – a heterotópia. Ez abban különböznek az utópiától, hogy valós tér. A heterotópiák tükrözik a tér többi részét, de valamiképpen ki is fordítják azokat. Két heterotópia fajtát különböztet meg Foucault: az egyik típusba tartoznak az úgynevezett válság-heterotópiák, olyan helyszínek, ahova azok a speciális helyzetben vagy korban lévő egyének mennek, akik a társadalom számára nem lehetnek sehol. Ilyen volt eredetileg például a mennyasszony deflorálását szolgáló nászút vagy a remeték világból való kivonulásának a helyszíne (az előbbit Foucault írja, az utóbbi saját példa). A másik heterotópia típusba tartoznak a deviancia-heterotópiák. Itt az emberek a megszokottól eltérően viselkednek, a társadalom számára deviánsan, ilyennek számít például (Foucault példái alapján) a temető vagy a börtön. És, Foucault szerint, ilyen a színház színpada is.
Ha a színházat heterotópiaként közelítjük meg, akkor az egyszeri előadás helyett a színház társadalmi funkciójára kerül a hangsúly. Ez azért érdemelhet figyelmet, mert a heterotópiák (ahogyan a színház is) drasztikus funkcióváltáson mehetnek keresztül a társadalommal párhuzamosan. Ezt Foucault a temető példáján mutatja be. A tizennyolcadik század végéig az ember hitt a lélek halhatatlanságában, így a temetőt központi helyen, a templom mellett helyezték el és a földi maradványoknak nem tulajdonítva túl nagy fontosságot közös csonttárakba tették őket. A tizenkilencedik században azonban, elbizonytalanodva a lélek halhatatlanságában, a holttestek felértékelődtek és mindenkinek attól kezdve kijárt a saját sírhely. Amint azt Foucault írja, ekkor jelent meg a haláltól, (mint betegségtől) való félelem és ezzel párhuzamosan száműzték a temetőt a város szélére.
 Itt is, mint sok más helyen (pl.: a panoptikon kapcsán
) Foucault az épület szerkezeti és térbeli adottságait hozza összefüggésbe a heterotópia aktuális társadalmi megítélésével és funkciójával. Ennek mintájára a színház fizikai adottságain, épületén keresztül vizsgálom jelenlegi szerepét a kultúránkban.
A színház, különösen a kőszínház szerepe napjainkban igen problémássá vált. Kricsfalusi Beatrix A hús helyzete. Vázlat a színház medialitásáról című esszéje nyomán
 elmondható, hogy a színház továbbélése és mediális sajátosságai igen kérdésesek, hiszen az audiovizuális valóságábrázolás terén messze nem tudja utolérni a filmet és más virtuális médiumokat (idevehetjük az egyre realisztikusabb és interaktivitást is biztosító számítógépes és egyéb konzolokra fejlesztett játékokat). A gyakran hangoztatott itt-és-most pedig – Kricsfalusi és az általa is idézett Gadamer nyomán
 - egyrészt inkább hátrányként jelenhet meg a befogadók számára (a színházhoz adott időben adott helyre kell menni más médiumokkal ellentétben), másrészt a sportesemények (vagy gyakran a koncertek) efemer jellege meglehetős konkurenciát jelent a színház számára. Látszólag az utolsó mentsvár (elsősorban a hagyományos kőszínházak számára), hogy a magas kultúra valamiféle fenntartóiként értelmezzük őket, ám - amint azt Kricsfalusi is megjegyzi – a tömegkultúra és a magas kultúra szétválaszthatósága, különösen médiumok mentén, ma már korántsem egyértelmű. A színház, mint heterotópia, funkciója számtalan kérdést vet fel, amire választ kaphatunk más terekkel való viszonya és az épületének elemzése kapcsán.
Természetesen, a színház meghatározása pusztán, mint épület nem tartható, hiszen ez a definíció nem számol a nézőkkel, színészekkel, az előadásokkal, stb.
 Ugyanakkor, egyrészt, az épület is vitathatatlanul „részt vesz” a színházi eseményben. Miként a jelen dolgozat számára alapvető forrásként kezelt Places of Performance című, 1989-es kötetében írja Marvin Carlson: „A teljes színház, annak közönségének elrendezése, más nyilvános terei, a fizikai megjelenése, sőt a városban elfoglalt helye, mind-mind fontos részei annak a folyamatnak, amely során a közönség jelentéssel látja el a (színházi) tapasztalatot.”
 Másrészt Carlson elsősorban nem az előadásra tett hatására kíváncsi az épületnek. Mint könyve bevezetőjében kifejti, a helyszín megerősíti a nézők meglévő prekoncepcióit a színház szerepéről a kultúrájukban.
 Carlson ezek után a könyv lényegi részében meggyőzően mutatja be többek között a színház városban elfoglalt helyének, a homlokzatának, a belső dekorációjának szemiotikai elemzései alapján, a különböző korok és társadalmi rétegek színház-elképzeléseit a nyugati kultúrában. Összefoglalva a gondolatsort, ha a teljes színházi eseményt nem is szűkíthetjük le pusztán az épület jelentésére (mert így az efemer jelleg és az előadás kimaradna), a színház társadalomban betöltött funkciója sok szempontból elemezhetővé válik általa.
Hasonló következtetésre vezethet minket a térszintaxis elmélete is. A tér és annak díszítése nem csupán jelentést ad, de – mint Hillier és Hansen a The Social Logic of Space című könyvükben bemutatják - tagoltságával az egyébként nehezen leírható emberi kapcsolatok szerveződését láthatóvá teszi.
 Így, a tér által a színházban mozgó emberek viszonyrendszere is láthatóvá válik. Gondoljunk például a görög theatron többé-kevésbé demokratikus jellegére és az egészen ellentétes funkciójú proszcéniumpáholyokra. Míg a görög nézőtéren az előadás megtekintése alatt az egyes nézők „elvesztek” a tömegben, a színpad melletti proszcéniumpáholyok (lásd pl.: Vígszínház) a fontos személyeket is a látvány részévé tették, azzal együtt, hogy ezekből a páholyokból az előadás jóval kevésbé befogadható. 
Az alábbiakban a Katona József Színház épületének az elemzésén keresztül kívánom bemutatni a színházról való prekoncepciókat és a színházi előadás heterotopikus meghatározottságát. Az elemzés elsősorban a Petőfi Sándor utca 6. alatt található játszóhelyre koncentrál. A színházat magába foglaló szecessziós palotát 1916-ban építették meg és már akkor egy kétszáz fős nézőtérrel rendelkező játszóhelyet alakítottak ki a földszintjén Herquet Rezső és Falus Elek tervei alapján. Ezt elsőként, Bárdos Artúr vezetésével a Modern Színpad nevű kabarétársulat foglalta el.
 A későbbiekben a Belvárosi Színház vette át a helyét, még később, a II. világháború alatt hadimozi lett. Bárdos vissza-visszatérő, a magyar színházi életben jelentős igazgatói és vezetői periódusai után az épületet államosították és a Nemzeti Színház része lett, ekkor kapta a Katona József Színház nevet is. Ez időben, 1975-1981-ig átépítették, modernizálták az épületet Siklós Mária és Fehérvári Sándorné tervei alapján.
 A Katona 1982-ben vált külön, lényegében egy politikai alku részeként: az Aczél György nevével fémjelezett kultúrpolitikában Székely Gábor igazgatót és Zsámbéki Gábort főrendezőt ellehetetlenítették a Nemzeti élén, távozniuk kellett, de cserébe megkapták korábbi kamaraszínházat, mint független színházat.
 Székely, majd Zsámbéki igazgatása után, 2011-től Máté Gábor vezeti a Katonát. 2012 nyarán zajlott az utolsó jelentősebb átépítés Molnár Bea tervei alapján, ami elsősorban a bejáratot és az előtereket érintette. 2013 és 2014 között pedig a színház környezete, így például a Petőfi Sándor utca alakult át.
Habár még utalni fogok a színház történetére, jelen dolgozat elsősorban a színház jelenlegi felépítésére koncentrál és a történeti kitérők csupán egy-egy aspektus kontextusát fogják jelenteni. Az elemzésnek csupán az utolsó fejezetében  érintem a Katona saját kamaraszínházait, a Kamrát és a Sufnit, valamint az olyan kihelyezett produkciókat, mint az osztályteremszínházként is működő Üvegfal mögöttöt
 vagy egy egykori üzlethelyiségben megvalósított egy szereplős előadást, A borbélyt
. Más, „kinti” produkciók (pl.: külföldi vendégszereplések) és az így létrejövő alternatív értelmezési lehetőségek, jelen dolgozat keretei okán, nem tárgyai az elemzésnek. A tér értelmezését azokra az aspektusokra szűkítem, amelyek visszavezethetőek a Katona által képviselt színház elképzeléshez. A használt módszer Foucault heterotópia elképzelése mellett, Marvin Carlsonhoz hasonlóan
, elsősorban a Roland Barthes által leírt szemiológia.

Barthes a szemiológiát a strukturális nyelvészet egyfajta megkötésekkel teli kiterjesztéseként fogja fel. Mint kifejti, ugyanazok a kettősségek, amelyek Saussure alapján megtalálhatóak a beszélt nyelvben (nyelv és beszéd, jelentett és jelentő, szintagma és rendszer, valamint denotáció és konnotáció), egy általános jelrendszerben is érvényesek. Jelen vizsgálódás szempontjából elegendő csupán a nyelv és a beszéd ellentétét kifejtenünk. Barthes alapján Saussurenél a nyelv a konkrét aktustól elvonatkoztatott, társadalmi konvenciók együttese, egy szabályrendszer, ahol az egyes elemek ellentéteik nyomán kapnak jelentést. (Nagyvonalakban például a „nyár” és a „nyír” érzékelteti az á és az í jelentésmódosító funkcióját a beszélt nyelvben.) A beszéd pedig ennek a halmaznak az egyedi használatát jelenti. Ugyanezt a kettősséget megvizsgálhatjuk más rendszereken is. Például az öltözködés esetében a nyelv szabályai egyrészt az azonos funkciójú tárgyak ellentétében található meg (egy acélbetétes bakancsnak és egy magas sarkú cipőnek nem ugyanaz a jelentése), másrészt azok a megkötések, amelyek az egyes ruhadarabok viseletét a testhez vagy egymáshoz képest megszabják (acélbetétes bakancs esküvői ruhához vagy a magas sarkút a fülünkbe akasztani ellentmond ennek a szabályrendszernek). A beszéd itt pedig értelemszerűen az egyedi viseletet jelenti.
Ugyanakkor, Barthes alapján, itt néhány fontos különbség máris nyilvánvaló a beszélt nyelvhez képest. Egyrészt a divatot nem egy kollektív, össztársadalmi konvenció alakítja, hanem egy kisebbségi csoport (divattervezők, divatcégek, stb). Ez esetünkben a színházra is érvényes, hiszen annak belső kialakítását nem a színházba járók teljes közössége, hanem – Barthes kifejezésével élve – a döntéshozók alakították ki. Ugyanakkor, a kollektív aspektusa mégis megmarad a nyelvnek, hiszen a felhasználók betartják a szabályokat és hatnak is a döntéshozókra, az ideológia és a korszak általánosabb konvenciói által.
 Másrészt Barthes elemzései odavezetnek, hogy a beszélt nyelvtől eltérően (ahol csak különböző hangok vannak, nincs „a hang”), más rendszerekben létezik egy harmadik szint is a beszéd (használat) és a nyelv mellett. Ezt ő anyagnak nevezi.
 Lényegében ez az elem, amit variálunk. Például egy előadás esetében nagyban befolyásolhatja a jelentést, hogy milyen színpadon adják elő, legyen az dobozszínpad vagy körszínpad, stb.
 Itt a „színpad” minősül az anyagnak.

Ebből következően a Katona József Színház épületének elemzésekor elkerülhetetlenül utalnunk kell más korok és kultúrák színházaira is, hogy az egyes elemek jelentései érthetővé váljanak. Ezt, a hozzáférhetőség okán, amikor csak lehet magyar, elsősorban budapesti példákkal igyekszem illusztrálni. Carlson könyvének a felépítését követve a dolgozat során kívülről haladok befelé. Elsőként a Katona városban elfoglalt helyét vizsgálom meg, illetve kapcsolatát az utcával. Másodszor az előteret mutatom be, nagyobb hangsúlyt fektetve a „loft design”-ra, amely egy körülbelül két éves átépítés eredménye. Talán ennél a résznél lesz érezhető leginkább, hogy a jelen vizsgálat csupán egy pillanatkép lehet és sem egy évtizeddel korábbra nem érvényes teljes egészében és szinte bizonyos, hogy egy évtizeddel később szintén más lesz a helyzet. Harmadszor az előadótermet elemzem és csupán utalok a további terekre. Habár kivételes lehetőségem volt a dolgozatírása körüli egy évben szinte napi rendszerességgel bejárni a Katona pusztán dolgozóknak fenntartott tereit, az elemzésüktől eltekintek, ugyanis ezek kevésbé a nagyközönséggel „egyeztetett” jelrendszeren alapulnak, így az innen levont következtetések napjaink színház felfogására nem általánosíthatóak. Végezetül, röviden bemutatom az intézményhez tartozó további színpadtereket is.
Célom a színház, mint heterotópia, egyik lehetséges funkciójának a vizsgálata Carlson módszerének a gyakorlati alkalmazásával. Az alábbiakban bemutatom, hogy az épület elemeibe miként vannak belekódolva különböző prekoncepciók a színház szerepéről napjaink kultúrájában.

A színház és környezete
Város és színház
A városi lét és a teatralitás kapcsolata sokféle elemzési perspektívát kínál,
 ebből minket most csak a színházépület városban vagy városhoz képest elfoglalt helye érdekel. Ez a hely (kizárólag az európai példáknál maradva) roppant sokatmondó lehet a színház megítélésével kapcsolatban az adott korban vagy kultúrában. A színház elhelyezésére vonatkozó egyik első elemzést a neves római építész, Vitruvius adja az időszámításunk előtti első században. Tíz könyv az építészetről című művében kitüntetett figyelemmel tárgyalja a színházat.
 Leírja többek között a görög nézőterek kiváló akusztikájának kivitelezését, de emellett kitér a színház elhelyezésére is. Így például nem lehet mocsaras vagy egészségtelen vidék közelében, mert amikor a nézők ülnek, „… s a gyönyörködés leköti őket, az élvezettől mozdulatlan testük erei nyitottak, s ezekbe behatolnak a[z ártalmas] szellők fuvallatai.” 
 De ugyanilyen fontos a többi épülettel kapcsolatos viszonya is, a színház mellé kell elhelyezni Apolló és Liber Pater (a bor és szabadság istene) templomát.

Ezzel szemben az Erzsébet kori Angliában a színházakat – köztük a Globe-ot – csak a városfalon kívül építhették fel.
 Ráadásul, Rousseau-t már a gondolat is felháborította, hogy szülővárosába, Genfbe színházat létesítsenek. Indoklásában a színházat olyan helyként írja le, ahol a férfiak és nők együtt, nyilvánosan mutatkoznak, ráadásul pusztán azért, hogy szórakozzanak. Ez pedig a genfiek férfias és szigorúan körvonalazott identitását döntő módon befolyásolhatja.
 Ezzel körülbelül egy időben felépül a Berlini Operaház, az első olyan modern színházépület, amely mind méretével, mind elhelyezkedésével megkerülhetetlenül fontos pontja lesz a városnak.
  Megint egy másik trend bontakozik ki manapság, amikor a színházat a város szélére teszik, egy különálló, kultúrának szentelt negyedben. Ez az elv jelent meg a New York-i Lincoln Center, illetve Magyarországon is a 2002-ben megnyitott Nemzeti Színház esetében.
 
Ahhoz, hogy a fenti példákat valamiképpen össze tudjuk vetni egymással és a Katona városbéli helyzete is elemezhetővé váljon, Carlson mintájára Kevin Lynch The Image of the City
 című könyvére támaszkodhatunk. Lynch három Egyesült Államokbeli város (Boston, Jersey City és Los Angeles) lakóinak a városukról kialakult képekeit vizsgálta többféle módszerrel. Az emberek fejében kialakult kép nyilvánvalóan torz és hiányos, ugyanakkor, megállapítása szerint, orientációs, kulturális és identitás szempontjából is tájékozódási bázis. Továbbá minden városban megtalálható az alábbi öt alapvető tényező:
a) Utak: Ezek lehetnek utcák, villamossínek csatornák, járdák, stb. Lényegében ez az, ami mentén az ember a valóságban vagy képzeletében halad.
b) Határok: Két terület elválasztása, a kontinuitás megtörése. Ezek lehetnek folyók, falak vagy egyéb határok.
c) Körzetek: Kerületek, szektorok, negyedek, stb. Kétdimenziós, nagyobb területek, amelyeken az ember lehet kívül vagy belül és gyakran saját identitással rendelkeznek (pl.: kínai negyed).

d) Csomópontok: Stratégiailag fontos helyek, jelentősek közlekedés szempontjából, afféle magok, gyakran szimbolizálják az adott körzetet. 
e) Iránypontok: Jellegzetes épületek, amelyek méretükkel, jellegzetességükkel vagy fontosságukkal segítik a tájékozódást. A csomópontokhoz hasonlóan gyakran szimbolizálhatják a körzetet vagy akár az egész várost (a legjobb példa az Eiffel-torony).
Ezekből a pontokból kiindulva jól el lehet helyezni a színházépületeket. Az utak és határok egymásmellé rendelhetnek épületeket (pl.: Broadway) vagy egymástól elszigetelhetnek. (A Duna, mint természetes határ, a Margitszigeti Szabadtéri Színpadot vagy akár a Szigetet erősen heterotópikus térré teszi. De talán kézzelfoghatóbb példa a határ szerepére a színház jelentésében, ha város helyett országokhoz kapcsolódó példát nézünk, mint a Szabadkai Népszínház Magyar Társulata esetében). Egy színház kapcsolódhat egy körzet lakóihoz és ezt mutathatja elhelyezésével is. Nem mindegy például, hogy hol állítjuk fel a népszínházat (vö.: Berlinben a Volksbühne a munkásnegyedben épült). Ilyen szempontból Budapesten az egyik jellegzetes példa a József Attila Színház, amely a XIII. kerület színházaként határozza meg magát. Itt fontos megjegyeznünk, hogy a színház néha visszahat a körzetére, magához vonzva az embereket, környezetében boltok, éttermek nyílhatnak, fellendítve a környéket.

A csomópontoknál elhelyezett színházak jobban megközelíthetőek és inkább tűnnek az éjszakai élet fontos részének. Az Örkény Színház ugyan beleolvad a Madách térbe, de kocsmák veszik körbe és mellette a Deák tér az egyik legjelentősebb csomópont Budapest közlekedésében és éjszakai életében. Másrészt, a 19. században a színház gyakran Magyarország és a kultúra jelképeként is funkcionált, ekkor épültek azok a monumentális épületek, amelyek iránypontként is szolgálnak a városban. Ilyen például a Vígszínház, a Magyar Színház vagy még jellemzőbb példa a Szegedi Nemzeti Színház. Ezeket a hatalmas, önálló épületeket legalább három oldalról tér vagy utca határolja, több irányból is jól láthatóak, így tájékozódási pontként is szolgálnak.
A Katona József Színház utcája, de maga a környezete is már az 1916-os épület megkezdése előtt vitákat váltott ki. A problémát az jelentette, hogy a környék forgalma erősen összefüggött a környező boltokkal. Így üzletzárás után az utcák elnéptelenedtek, ezért gazdaságilag „öngyilkosságnak” tűnt a színház felépítése.
 Az aggodalom később feleslegesnek bizonyult, holott a környéket máig az üzletek határozzák meg. A korábban Koronaherceg, ma Petőfi Sándor utca elején található a Párizsi Udvar, az egykori, emblematikus bevásárlóközpont épülete (sőt belőle nyílik a Katona művészbejárója is), de maga az utca többi része is és különösen a színház mögött futó Váci utca boltok, bankok, éttermek és kávéházak sokaságát sorakoztatja fel.
 Megjegyzendő, hogy sok üzlet mára elsősorban turistákra specializálódott: szuvenír boltok, magyar népviseletben és angolul invitáló pincérek, stb. Mindezek fényében láthatóvá válik, hogy a színház körzetét egy bevásárló negyed alkotja, ez mindenképpen szembetűnő tapasztalat a néző számára, különösen, ha északi irányból közelíti meg a színházat.
Délről inkább a csomóponttal való kapcsolata lesz jelentős. A Katona a belvárosban, a Ferenciek terénél, közel a Duna jelentette természetes határt megszakító híd mellett, a város hangsúlyos pontjához közel helyezkedik el. Ráadásul gyalogosan tízpercnyire esik a Deák tér, illetve a Kálvin tér is, így elmondhatjuk, hogy számtalan busz, valamint mind a négy budapesti metróvonal (amiből egy közvetlenül a színház mellett áll meg) segíti az éjszakai közlekedést. A Katona azonban nem iránypont, csak az utcáról látható. A Kamra épülete még „láthatatlanabb”, a Ferenciek tere egyik apró, zsákutcába torkolló beugrójának oldalán helyezkedik el.

A láthatóság Carlson alapján két aspektusból fontos. Az, hogy mennyire tér el az épület a környezetétől azzal függ össze, hogy a színháznak mennyire tulajdonítanak speciális funkciót.
 Az pedig, hogy mennyire nehéz egyáltalán észrevenni, hogy ott egy színház van (gondoljunk végletként például a Szkénére vagy Maladype Bázisra), azt eredményezi, hogy elsősorban csak az megy be, aki tudja, mit keres. Az ilyen színházak egy apró, intim közönséget szolgálnak ki.

A Katona esetében más helyzet. Szecessziós homlokzatával beleolvad a környező házakba, ugyanakkor egy cégérrel (vagy a Kamra esetében egy ponyvával) nagyon is igyekszik jelezni, hogy ennek az épületnek különleges funkciója van és mindenki számára érdekes lehet. A helyzet azonban az, hogy éppen ezzel olvad igazán bele a környezetbe. A Katona cégére éppen csak nagyobb a szomszédos óraszalon kiugró, piros táblájánál és lényegében elveszik a Petőfi Sándor utca teljes cégér sorában.
 Habár az üvegfal funkciója más a színház esetében (erre és a cégérre is hamarosan visszatérek), mégsem különbözik a boltok kirakataitól és a szomszédos kávézók hatalmas üvegablakaitól. Az egyetlen apró különbség egy, a színház nevével ellátott nagyobb utcakő. Tudomásom szerint, ilyen a közelben egyedül a Királyi Bazárnak és a Fuga nevű építészeti központnak van még.
Ebben a tekintetben némi változás volt tapasztalható az idők során. Ha megnézzük a Belvárosi Színházat ábrázoló majd száz évvel ezelőtti utcaképet láthatjuk, hogy a cégér, illetve a színház neve többé-kevésbé itt is beleolvad a környezetébe. Jelentős különbség azonban, hogy a palota kapujának a boltozata révén a színház hangsúlyos, kiemelt szerepet kap (vö.: 1. kép). Habár a színház bejárata máig nagyobb a környező boltokénál, a boltozat szögletes lett, beleolvadva a kaotikus üvegezésű homlokzatba, így jóval kevésbé hangsúlyos vizuálisan, mint régen.
A hasonlóság azt mutatja, hogy a színház nem különbözik az üzletektől. Ennek az egyik oldala az, hogy nem válik el élesen a mindennapi élettől, másrészről teljesen betagozódik az áru-termék logikába, ugyanúgy hirdetni kell, mint például a pékséget vagy a ruhaboltot (mind a kettő található a Petőfi Sándor utcában). A színházi előadás az éjszakai élet az egyik eleme kell, hogy legyen – szerepel a Theatre Buildings: a Design Guide
 című könyvben a színház elhelyezését tárgyaló fejezetben és a Katona ennek közlekedési és elhelyezkedési szempontból teljesen eleget is tesz.
A bejárat
A színházaknál sokatmondó lehet, hogy milyen felirat jelenik meg az épület homlokzatán. Carlson alapján a színházi szokások változásaival összefügg, hogy a színház neve vagy az előadás a hangsúlyosabb-e a homlokzaton.
 A mostani Belvárosi Színház vagy a Madách Színház ajtó feletti hatalmas plakátjai például legalább annyira feltűnőek, ha nem feltűnőbbek, mint a felettük található színháznév. Ez nem meglepő, hiszen a színház számtalan különböző külföldi produkció bemutatásával és sikerdarabbal halmozza el a közönséget. Valószínűleg, gyakrabban fordul elő, hogy valaki az Esőemberre vagy a Macskákra kíváncsi, mit sem a színház darabjai közül akármelyikre. (A darabok hangsúlyozása a színház sajátos imidzsének a rovására a bevett szokás a Broadwayen.) A Katona eltérő adottságai, céljai és a budapesti színházakban betöltött funkciója miatt markánsabban tolja előtérbe a színház arculatát és az előadásait összefogó elvet (ami egyáltalán nem jelenti, hogy a másik két színháznak ne lenne ilyen). A Katona, mint felettes rendező elv, márka válik fontossá, (ezt hangsúlyozzák a szórólapok és plakátok mostanában zajló egységesítése is) a Katonás darabokban – függetlenül azok alkotóitól – van valami közös.
Ez a közös elv a cégéren, egészen pontosan az azon látható Katona felirat tipográfiáján is elemezhető (vö.: 3. kép). A 2011-ben, egy pályázatra beérkezett nyertes alkotás, a „k” betű kettősponttal, kiválasztását többek között azzal indokolták, hogy a lehető legjobban kapcsolódik a színház önmeghatározásához. A zsűri szerint a logó nyitott az értelmezés felé, modern, fiatalos és letisztult, valamint a kettőspont utal a színház és a néző közötti párbeszédre, a művészi produktum befogadására (valamint a „K:”-ba belelátható egy színpadi maszk és egy „kortárs” jel, a „(:” is).

A logóban megjelenő elvek köszönnek vissza a homlokzat alsó részének a kialakításában is. A város és a színházépület tereinek összekeveredése szinte mindig jelen van a bejáratnál, leghangsúlyosabban a felvonások közötti szünetben. Az emberek ilyenkor kiáradnak levegőt vagy cigarettát szívni az utcára, ahol elfoglalva gyakran a járdák teljes szélességét, összekeverednek az éjszakai élet egyéb figuráival, hangulatával (gyakran ezért épülnek parkok a színház elé).
 A Katona utolsó átépítése bevallottan ezt a hatást akarta felerősíteni, alkalmazkodva ahhoz a (színház) építészeti trendhez, amellyel az épületek elzártságát minimálisra akarják csökkenteni. Mint azt az építész, Molnár Bea nyilatkozta: „(…) ennek lényege, hogy az utca sodrása folytatódjon a színházi előcsarnok közlekedő tereiben, szinte megszakítás nélkül, így juttatva el a nézőt különböző kommunikációs formákon (fotók, írások, szórólapok, vetített információk) és funkciókon keresztül a konkrét előadás élményéig.”
 
Ahogy azt Carlson is írja, ezt a hatást erősíti fel a külső üveg felületek használata.
 A Katona üvegfalain (általában) nincsenek plakátok, erre a célra a bejáratra merőlegesen, kétoldalt vannak plakáttartók, így a belső tér teljesen belátható. Eredetileg, mint arról korábban már szó volt, egy hatalmas bejárat tartozott csak a színházhoz. Az ajtó bal oldalán azóta üvegfal jelent meg, ám ez a legutóbbi átalakításig vitrinként szolgált (vö.:2. kép). A belső terek átrendezésével (a porta és a ruhatár felszámolásával elsősorban) mód nyílt a vitrin ablakká alakítására, amin belátni egészen az előtér hátsó faláig. Az összekeveredést tovább erősíti a belsőtér elején található kávézó, a K:antin (lényegében a színházi büfé), amelynek asztalai az üvegfal kinti és benti oldalán is megtalálhatóak. Tekintve, hogy a Katona évad közbeni szokásos nyitva tartása délelőtt 11-től este 9-ig tart, így a nap jelentős részben az előtér valóban az utca részévé válik.

Az összekeveredés volt részben a felelős azért a gyakori félreértelmezésért, amelyet a belsőtér romosnak ható stílusa gyakorolt az nézőkre az elmúlt évadban. A Katona előcsarnoka mállónak ható vakolatával és kilátszó vezetékeivel lényegében a meghosszabbítása volt az éppen átépülő aluljárónak a Ferenciek terén, így az emberek egy része (különösen miután végighaladt a szintén feltúrt Petőfi Sándor utcán is) arra következtetett, hogy a színház szintén felújítás alatt áll. Ugyanígy a keveredésnek tudható be, hogy nemegyszer turisták járták be a teret, majd vagy a pénztárnál vagy a könyvesboltban tudakolták meg, hogy tulajdonképpen mi ez az épület. Az, hogy beléptek, anélkül, hogy felismerték volna, hogy egy színházban vannak, megint csak azzal magyarázható, hogy az intézmény specifikus jelei kevésbé hangsúlyosak, ellenben a tér nyitottsága és közterülethez hasonlatos jellege könnyen dekódolható.

Mint Foucault írja a heterotópiákhoz mindig köthetőek nyitó-záró rendszerek.
 Ebben a tekintetben meglehetősen különböznek a közterektől, ugyanis a heterotópiák esetében vagy kötelező a belépés (pl.: börtön) vagy bizonyos rítusokon kell átesnünk (pl.: megvásárolni a jegyet). Ellentétben azokkal a színházakkal, ahol az épületnek egy apró előterében már be kell mutatni a jegyet a továbbjutáshoz (Belvárosi, Nemzeti, stb), a Katona esetében, ilyen szempontból elveszti a heterotópikus jellegét az előtér. Ugyanakkor, mint látni fogjuk nem is valósítja meg az épület Molnár elképzelését, a nyitó-záró mechanizmus pusztán beljebb került. Ugyanis a kőszínház, mint heterotópia rengeteg olyan szabálymódosítást tartalmaz a környező világhoz képest, amely megköveteli a lehatároltságot. (Így például csendben kell maradni, büntetlenül lehet bámulni embereket, olyan szituációban, amelyek a hétköznapok során minimum közbeavatkozást vagy elfordulást váltana ki. Talán a közelmúlt legjellegzetesebb példája a dohányzás tilalma volt, amely jóval a közösségi terek után és még akkor is komoly ellenállások közepette érte csak el a színpadot.)
A fejezet összefoglalásaképpen elmondhatjuk, hogy a Katona egy csomóponthoz közel, de nem iránypontként működik. Az épülete alapján része kíván lenni a mindennapi életnek. Ezzel összefüggésben, Molnár Bea egy másik gondolata a Katona kapcsán pontosan illeszkedik Kricsfalusi a dolgozat elején felvetett állítására, hogy a színházba való eljutás manapság a médium egyik hátrányaként jelenik meg: „A színházaknak, de általában a művészeteknek ma nagy szükségük van erre a társadalom felé nyitott alapállásra, hiszen mindannyian küzdenek a közönségért. Szó szerint az utcára kell menni ahhoz, hogy az emberekhez eljuttassuk az alkotásokat.”
 Ugyanakkor nem akar fontosabb lenni, mint az utca bármely más üzlete vagy étterme. Nem egy elefántcsonttoronyba zárt művészetről van tehát szó, hanem egy gazdaságilag inkább körülírható, szolgáltatási formáról. Hogy ez mennyire nem természetes vagy kizárólagos szempont gondoljunk a Nemzeti Színház nemzeti identitásformálása körüli vitákra vagy a Krétakör nevelési törekvéseire.
A fenti színház felfogás árnyalása az épület belső tereiből kiolvasható. Vizsgáljuk meg elsőként az előteret.
A közönségforgalmi tér
A közönségforgalmi téren alapvetően a földszint, valamint az alsó szint azon tereit értem, amelyeket az átlagnéző, nyitvatartási időben jegy nélkül is bejárhat. Az elemzést két részre osztottam, leegyszerűsítve a tartalom és forma alapján. Az első rész ugyanis a tér felosztását és a benne található objektumok bemutatását és elhelyezkedését tárgyalja, a második ezen terek dekorációját és stílusát, pontosabban annak látszólagos hiányát. Az elemzés tárgyát részben a 2012-es átalakítások elemei alkotják. Ez annyiban mindenképpen indokolt, hogy minden bizonnyal ezek a legszokatlanabb elemek, például a ruhatárt pótló szekrények vagy a lecsupaszított falak. Ugyanakkor a teljesség igénye miatt továbbra is szót kell ejtenünk gyakoribb és emiatt talán észrevétlenebb elemekről is.
A tér felosztása és elemei
A Katonának jelenleg két rendszeresen használt bejárata van, ebből az egyik a művészbejáró, a másik a már elemzett főbejárat, amelyen a teljes közönség bejöhet. A Katonát kialakításában roppant demokratikusnak nevezhetjük, az előtérben kevéssé jelennek meg a társadalmi különbségek. (Habár az íratlan szabályok révén eleve szelektált tömeg jön be a térbe és ők is folyamatosan felügyelve vannak kamerák által.) A pár száz évvel korábban épült színházak ebből a szempontból nincsenek szerencsés helyzetben, a nézők a különböző helyárak szerint gyakran már a megfelelő bejárat kiválasztásánál szétválnak (pl.: Opera). A belső tér pedig ilyenkor osztott, jussanak csak eszünkbe az elegáns páholyokhoz tartozó külön szalonok.
A Katona egybefüggő, majdnem teljesen tagolatlan földszinti tere nem csak demokratikusan kezeli a közönséget, de nagy előnye, hogy kapcsolódó rendezvények tartására is alkalmas. Ezek a járulékos események manapság már elvárásként fogalmazódnak meg a színházak felé.
 A Katonában több ilyen programsorozat is előfordul: koncertek, a KP nevű kultúrpolitikai vitasorozat, a többi eseményhez mérten elegánsabb K:aviart, könyvbemutatók, gyerekfoglalkozások és a színház rendszeresen kiadja ezt a részt céges rendezvények számára is. Ezekben a programokban közös, hogy nem válik el élesen a szerep és a színész, ahogyan a belsőbb helységekben, az előadások során szokott, ugyanakkor gyakran megjelenik a közönség és az előadók klasszikus szétválasztása. Ezek az átmeneti események a közönséggel való kapcsolatot árnyalják.

A lenti térben hasonló szellemben kisebb kiállításokat szoktak tartani. Ez a tér a szekrények által tagoltabb, illetve itt találhatók a mosdók (férfi-nő elkülönítés), valamint minden nézőnek saját szekrény jut. Más szóval, ezen a szinten intézheti el a néző az intimebb, magányosabb teendőit, ellentétben a felső, nagy, nyitott térrel, ahol a tér és az objektumok funkciói elsősorban, mint tömeg szervezi az embereket. Ebből a szempontból jelentésteli, hogy a Sufni nevű színpad is innen nyílik, ahol elsősorban a színészek egyszemélyes, csupán ötven főnek tartott előadásai kapnak helyet.
A tér jelentős részét kitöltő szekrények a ruhatár funkcióját veszik át. Az önkiszolgálós rendszer egyáltalán nem példátlan világviszonylatban, ugyanakkor jelentős váltás, ugyanis más térszervezést igényel, mint a ruhatár.
 A Katonában is alkalmazott rendszer gyorsabb öltözködést tehet lehetővé, másrészt jóval helyigényesebb, mert a nézők sokkal szabadabban keringenek. Magyarországon mindenesetre szokatlan a megoldás és ez meglehetősen különböző értelmezéseket vált ki az emberekből. Zöldi Anna a Katona átalakításáról írva az új öltöző rendszert a következőképpen jellemzi annak önálló használatára fókuszálva: „A pincében a szekrényes ruhatár azt az üzenetet hordozza: a hozzánk betérő nézőt felnőttnek tekintjük.”
  Ezzel szemben Torma Tamás a nol.hu kritikusa kétségeinek is hangot adva, többek között iskolai szekrényekhez hasonlítja ezt a megoldást,
 míg maga Molnár egy interjúban könyvtárakhoz vagy múzeumokhoz.
 A Zöldi Anna féle cikk, illetve az építésszel készült interjú utáni kommentek többsége meglehetősen kritikus, egyrészt itt inkább uszodák öltözőivel vetve össze a ruhatárat, másrészt a szekrényeket méretük miatt bírálva.
Az uszodában, az iskolában, a múzeumban és a könyvtárban közös, hogy az ember egyénileg, hétköznapi ruhában veszi igénybe. Akárcsak ezeken a helyeken, a Katonában is a szekrények méretüknél és kialakításuknál fogva meglehetősen alkalmatlanok a megszokott színházi viselettel járó elegánsabb kabátok vagy bundák tárolására. Így a kivitelezés minőségétől függetlenül
 a szerkezet magában rejti a színház elvárt öltözködési stílusát. A kiöltözés hiánya redukálja azt a másik színházat, amit a nézők egymás számára adnak elő, közvetlenebbé és könnyebbé teszi a színházba járást, ugyanakkor visszafogja annak ünnepélyes jellegét.
Visszatérve a földszintre, annak bal oldalán, a lefelé vezető lépcső előtt, előadás képek és színész portrék szerepelnek, valamint Bárdos Artúr születésének 125. évfordulójára felavatott emléktábla, amely felirata szerint az egykori Belvárosi Színház és elismert vezetője előtti tisztelgés. A Katona helyén működő egykori intézmény előkelő helyet vívott ki magának a kulturális életben magas művészi kvalitást képviselő előadásaival 1918 és 1939 között. Ugyanakkor a színház meglehetősen kusza történetét végig meghatározták a politikai és gazdasági érdekcsoportokkal való csatározások, amelyek kifejezetten gátolták az újító és kísérletező Bárdos haladó és független törekvéseit.
 Ennek a csatározásnak hála, Bárdos színházi munkája nem egyszer a Nemzeti Színház ellentételezéseként jelent meg.
 Így érthetőnek tűnik, hogy a rendkívül elismert és a vezető érdekcsoporttal szembenálló színházat miért választotta elődjéül Zsámbéki Gábor és Székely Gábor, amikor a Nemzetitől távozni kényszerültek és miért Belvárosi Színházra állították volna vissza a színház nevét, ha az engedélyt megkapják.
 Bárdos első színházi tevékenysége az épületben, a kabarékkal kísérletező Modern Színpad vagy a Nemzeti Kamaraszínházaként működő időszak értelemszerűen egészen más jelentést és elvárást jelentene a Katona számára.
Az emléktábla azonban szinte eltűnik a hatalmas fémtáblák mellett, amelyre mágnes plakátokat tettek az előadásokról, illetve a műsort helyezik ki. A fémtáblák után a színészek és rendezők portréi következnek, majd a lépcső felett egy hatalmas fotó a színházi dolgozókról. Carlson egy magyarul is megjelent esszéjében mutatja be a reklámok és programfüzetek jelentésformáló hatását.
 Mint írja, a 19. században a szcenika tervezője és a kellékmester is kerülhetett a színlap elejére, jelezve, hogy a darab elsősorban vizuális megoldások és trükkök terén tarthat számot a közönség érdeklődésére. Ezeket a hangsúly eltolódásokat megvizsgálhatjuk magában a színházban is, a színház műsorpolitikájára vonatkoztatva. Ha megnézzük a mágnes táblákat, azok nagy részét a színész közelik töltik ki, hangulatot elkapó pillanatképek az előadásokból, amelyen nemegyszer még a feliratok is csak egészen aprón vannak feltüntetve a képhez képest. A díszlet egésze vagy stilizált beállítások helyett a nagy és változatos színészi gesztusokat, mimikákat igyekszik elkapni. (Ugyanakkor vannak kivételek: A nyaralás
 egy beállított fotó, a Musik, Musikk, Musique
 nagytotált ábrázol.) A néző színházról érkező benyomása így egyrészt a színészi játékra és esetleg a rendezőre összpontosít (erre példa a szintén plakátokkal hirdetett, interneten elérhető gifszínház
 is). Másrészt, itt benn a színházban a változatosság lesz a hangsúlyos, a sok különböző képpel, ellentétben a városban elhelyezett „egyen” stílusú, figurativitást nélkülöző plakátokkal.
Elhagyva a plakátokat és a színészportérékat, a lépcső túloldalán találjuk a K:önyv és boltot. A hely kínálata kétfelé bontható. Egyrészt a célkitűzés alapján megtalálhatóak itt a színházi és irodalmi élet legújabb és legfontosabb szakkönyvei, folyóiratai, továbbá filmek, megjelent színházi előadások felvételei. Másrészt a közvetlenül Katonához vagy színházi világhoz kapcsolódó termékek. Ilyen például a színház elhasznált ponyváiból készült táska, hűtő mágnessé alakított poszterek, az idézetekkel ellátott pólók, babaruhák, stb. Az egyik legjellegzetesebb termék az Ascherféle cukorka, különböző kiszerelésekben. A cukorka köhögés ellen jó és annak az esetnek az emlékét őrzi, amikor Ascher Tamás kirángatott egy nézőt az előadás közben, annak hangos köhögése miatt.

A bolt ezekkel a relikviákkal és másolatokkal nem tér el egy museum shop funkciójától, éppen ezért felhasználhatjuk György Péter Az eltörölt hely – a Múzeum című könyvében leírt észrevételeket.
 A K:önyv és bolt megléte és kínálata kétségkívül egyfajta kommercializálódást is jelent, hiszen pár évvel ezelőtt senkinek sem jutott eszébe ezeket a termékeket megvásárolni. György Péter alapján múzeumban a hely szelleme jót áll a múzeumban látható festmények reprodukcióiért, hitelesíti őket. Egészen más a Louvre szuvenír boltjában megvásárolni a Mona Lisa reprodukcióját, mint Párizs egy véletlenszerű részén. Ugyanígy, a Katonában az egyes termékekhez hozzákapcsolódik a színház aurája, mindenki hazavihet egy csepp Katonát. Erre talán a legjobb példa a Katonás fülbevaló: amíg a boltban, csomagolva látja az ember, addig a csomagon látható K betű utáni kettőspontként funkcionál, a Katona logóját létrehozva. Amint azonban az ember a fülébe teszi a jelentés elvész, csak egy-egy piros pötty marad.

Ahogy valaki esetleg rock bandákért rajong és Guns’n’roses pólóban egyfajta identitást és képzelt közösséget talál magának, úgy a magas kultúra kedvelői is – György szavaival – pénzköltési lehetőséghez jutnak. Azzal, hogy valaki megveszi az aktuális előadások alapjául szolgáló drámákat, eredeti nyelven (függetlenül attól, hogy érti-e) vagy fizet egy színészt ábrázoló hűtőmágnesért máris a magas kultúra ápolójává válhatott. Természetesen az, hogy az előadásnak még a hirdető ponyvája is értéket képvisel, magát az előadást is feljebb értékeli. Mindez azért szükséges, mert ahogy a múzeumoknak is egyre komplexebb szórakoztatási lehetőségeket kell biztosítania, hogy fel tudja venni a versenyt a Disneyland-típusú élményparkok nyújtotta élményekkel,
 úgy a színházi tapasztalatnak is egyre komplexebbé és sokoldalúbbá kell válnia. Az élmény tartósítása és életformává alakítása a termékek révén ideális megoldás erre.
Áttérve a jobb oldalra, a bolttal szemben egy folyamatos fapult található a fal vonalában. A pult jobb oldalán található a büfé, a hátterében egy hatalmas táblával, amely a termékeket sorolja. Vizuálisan teljesen a párja a pult túloldala, a közönségszervezés, ahol a háttérben lévő táblán a jegyárak, illetve a nézőtér kicsinyített mása látható. A hasonlóság révén ugyanazt tapasztaljuk, mint a cégérsor esetében az utcán: a színházi esemény minden mással egyenrangú termékként van beállítva. A két pult előtti sor lényegében tükörképe egymásnak. A büfé és jegyértékesítés összemosódása részben megint a pluralizálódó, komplex szórakoztatási formát sugallja, aminek csupán része az előadás megtekintése. Az előtér további bemutatásában azonban látni fogjuk a loft kapcsán, hogy a dekoráció asszociálja a társadalmi felelősségvállaláshoz és érzékenységhez kapcsolódó művészi irányzatokat is, a „Disneyland” ellenében.
A loft

Az 1975-1981-ig tartó átépítés két fő sarokpontja az olcsóság és a funkciónak való megfelelés volt.
 A költségek redukálása eleve kizárta az egykori Belvárosi Színház pompájának rekonstruálását, így mindenképpen egy alternatívára volt szükség. A funkció tekintetében az akkori Katona József Színháznak a Nemzeti kamaraszínházához méltó, „modern” belsőteret kellett kapnia. Siklós Mária és Fehérvári Sándorné építészek letisztult előteret hoztak létre (vö.: 4. kép). Márvány padló, aranyhoz közeli árnyalatok és tükrök, illetve vitrinek révén az üvegfelületek voltak hangsúlyosak. Huszonegy évvel később, a Siklós Mária által tervezett Soroksári úti Nemzeti Színházban ugyanezek az elemek köszönnek vissza, kiegészítve némi arisztokratikus empire stílussal és sötétzöld árnyalatokkal. Ez, arra a korábban már érintett felfogásra épül, hogy a színház egy különleges élmény – nem csupán az előadás, de az összes hozzá kapcsolódó tapasztalat – és ezt üzeni az épület is „az elegancia, öröm és a magas kultúra szimbólumaival is”.

A színház épületeken rendre rajta hagyják a nyomaikat nem csak az aktuális színház funkcióját érintő felfogások, de építészeti és kulturális trendek is. Ilyen trend például, hogy gyakran láthatjuk a színházakon megidézve az antik művészetek nyomait: múzsák, istenek, oszlopfők, stb. Ez nem meglepő, az európai színháztörténetek hagyományosan a görögöknél kezdődnek, velük kapcsolatban írják le a nézőtér és a színpad alakulását, a kórus és a színészek különváltását, stb. Azonban nem feltétlenül csak az ókorhoz lehet visszanyúlni, ugyanígy kortárs alkotások (pl.: Marc Chagall alkotásai a Párizsi Operházban
) vagy trendek (a „black box”, a teljesen fekete előtér jelenik meg a Kamrában és a Katona nézőterén) is megjelenhetnek. Értelemszerűen bár vannak időállóbb motívumok, a trendek fokozatosan elavulnak. A korábban idézett interjú alapján Molnár Bea ettől akarta megóvni a Katonát a 2012-es átépítéssel. „Ha illúziókeltő anyagokon, mindenféle érdekes burkolatokon törtem volna a fejem, épp azt csináltam volna, amitől meg akartam szabadítani a színházat: egy újabb elavuló díszletet hoztam volna létre. Én ezt a felöltöztetést most nem akartam, mert szerintem ennek a lecsupaszításnak fontos mondanivalója van: egyedül a bekerülő tárgyak, bútorok, vizuális elemek hordozzanak valamilyen stílust, amely viszont így könnyen aktualizálható. Ez a tér magában hordozza a folyamatos változás, aktualizálás lehetőségét - egy jó színház működéséhez hasonlóan.”

A fenti idézet alapján a Katona új előtere egyfajta jelentésnélküli térként jött létre az illúziókeltés ellenében. Ezt a befejezetlenség érzete hozná létre: a márvány gyárakat megidéző ipari padlóra lett cserélve, málló, egyenetlen, különböző átépítések lenyomatait őrző vakolat, kilátszó csövek és kábelek (vö.: 5. kép). Ugyanakkor ehhez társulnak világos fából készült bútorok, gyakran üres felületek és persze a fentebb már említett hatalmas tér is. Mindez jól körül írja az úgynevezett loft designt. A loft korántsem fogható fel asszociációktól mentes, üres térnek, ennek belátásához vizsgáljuk meg a stílus eredetét. Ehhez az alábbiakban röviden tekintsük át Nagy Péter A loftokról
 című tanulmányának főbb meglátásait.
A loft eredeti formájában kényszermegoldás volt. A 19. században az ipari fellendülés következményeként sorra épültek a gyárak New Yorkban. A hatalmas egybefüggő terek azonban az 1950-es évekre látszólag kiürültek és céltalanul ékelődtek a város szövetébe. Ekkor fedezték fel maguknak a pop-art ma már legendás, de akkor szegény művész figurái (köztük Andy Warhol) és költöztek be teljes illegalitásban. Ahogy Nagy Péter írja az 50-es évek ultrakonzervatív társadalma elleni lázadás kifejeződése lett ekkor a loft, egzotikus és kalandos életet jelentett ott élni. A gyárépületek előnye – az ár mellett – hogy egyszerre lehetett lakás és műterem is, összemosva a két szférát. Innen ered a kortárs művészet megannyi jelentős formája: például a performance, a happening, a fluxus, stb. Más szóval mindaz, ami újraértékelte a művészet – köztük az előadóművészetek – megszokott kereteit. A tér kulcsszerepet játszott ezekben a különböző formákban – és mosdók, illetve áram híján mást nem is adhatott a loft, de ez pont elég volt – ennek okán nem dekorálták a falakat.
A lofthoz kapcsolódó pop-artban más művészeti irányzatokkal ellentétben erőteljes hangsúlyt kapott a társadalmi felelősségvállalás. Amerikában elsősorban a fogyasztói társadalommal szemben fogalmazott meg kritikát, ott ahol ilyen nem volt – például a szovjet érában, így Magyarországon – államellenes volt. Ahogyan például Erdély Miklós írja: „A pop art  a tömegeket saját, kívülről betáplált igényeivel kívánja szembefordítani.”
 Magyarországon azonban egy sokkal közelebbről megtapasztalt jelenséget is konnotál az előcsarnok. A talált, puritán tér és a loft megszokott jegyei gyárak helyett lakóházakban köszönnek vissza. A romkocsmák, hasonlóan az eredeti lofthoz, nem csupán az egzotikumot és az olcsó, nagy teret jelentik, de szorosan kapcsolódnak alternatív művészi megnyilvánulásokhoz, akár díszítésük, akár a benne szervezett programok által. És akárcsak az eredeti loft, az utóbbi években egyfajta rendszerkritikus magatartással is asszociálódhatnak (gondoljunk például a Sirály-ügyre
 vagy az oktatási átalakulások során szóba került „romkocsmák félhomályában merengő, állástalan diplomások[ra]”
).
A társadalmilag érzékeny művész miliőt megidéző előtér egybecseng a Katona járulékos programjaiban megnyilvánuló kettős célkitűzéssel. Egyrészt ezt jelzik az előtérben tartott kultúrpolitikai beszélgetések vagy a 2013-ban megrendezett Színházcsinálók sorozat, amelyben Schilling Árpád vezetésével a színházi világ problémás kérdéseit járták körbe a megkérdezett rendezők. Másrészt a Katonában alkotó művészek szintén reflektálnak a közéleti eseményekre, akár nyilvános szereplések révén (pl.: Kulka János), nyilatkozataikban a darabok kapcsán (pl.: Máté Gábor), illetve gyakran magukban az előadásokban. (pl.: Cigányok
 a magyar romakérdést járja körbe, A nép ellensége
 és a  Fényevők
 az értelmiség szerepét a társadalomban, az Illaberek
  a kivándorlást, stb.)
A tér kapcsán azonban nem szabad megfeledkeznünk arról, hogy a Katona korántsem „eredeti” loft. Itt ismét Nagy Péter tanulmányára utalnék: a hatvanas évekre a New York-i városvezetés tudatosította, hogy az amúgy elbontásra szánt épületekben komoly potenciál van. Az illegálisan lakott gyárakat hivatalosan is művészek számára elérhetővé tették. A loft a köztudatban is összekapcsolódott a művészélettel és nem csak, hogy a gyárak bérleti díja az egekbe szökött, de a loft stílus lett, ha nem is teljesen világosan beazonosítható módon, de trendekkel és klisékkel. Ahogyan az illegalitásban lakó művészek valami romantikus nosztalgiával tekintettek a 19. századi gyárakra, úgy kezdtek el rájuk gondolni a loft lakások kialakítói. A mostani trend számára megfér egymással a bohém és a luxus. Éppen ezért, ha valaki nem is ismeri a loftot, a színház romos belső tere és a feltételezhető anyagi potenciál (ami akár az előtérben álló plazma tévék, kivetítő, stb is sugallhat) akkor is egyfajta feszülő ellentétet érzékeltet, ami jelzi, hogy a korábban kényszermegoldásként működő kialakítás most egy művi (és éppen ezért talán direkten jelentés-telibb) kialakítás része.
Mindez, kiegészülve az egységes, vakolatszínű, puritán szórólapokkal és az elsősorban külső helyszíneken elhelyezett plakátokkal egy kifejezetten „illúziókeltő” és reprezentáló előtérként értelmezhető. A görögöket megidéző oszlopfők helyett most Andy Warhol, a performce-művészet és a romkocsmák válnak előképpé, ami egyrészt sokkal inkább csatolja a hétköznapokhoz a színházat és a művészetet, egy olyan művészetet, ami valóban az illúziókeltés ellen szállt síkra – ugyanakkor az idézettség ténye és a korábbi kényszer megoldás direkt használata mégiscsak egy marketingfogássá és egy trendnek való megfeleléssé változtatja a gesztust.
Végeredményben elmondható, hogy a Katona közönségforgalmi terei nyitottak az utca és a mindennapok felé, alapvetően színész központú színházzal van dolgunk és a kultúrára, illetve társadalmi kérdésekre nyitott közönség kiszolgálást érzi feladatának. A fenti elemzésekkel ellentétben, a következő fejezet egy korábbi átalakításra fog hivatkozni. Miután a terembe érvényesítettük a jegyünket a gyári padló hirtelen padló szőnyegre vált és a külső térnél meglehetősen jobb állapotú falakon képek sorakoznak. A Molnár Bea nevével fémjelezett átalakítás lényegi része a nézőtérre vezető folyosón véget ér és a váltás során egy hagyományosabb színházi térbe érünk.
Az auditórium

A nézőtér
Végighaladva a nézőtérre vezető folyosón, a falakon képek és szövegek montázsát láthatjuk bekeretezve, különböző előadások külföldi szerepléseinek dokumentumait. A képek a színpadra vezető ajtóban érnek véget és a nézőtér lényegében teljesen dísztelen, így az utolsó kontextus, amibe a darab beékelődik az a színház határon túli sikereinek megörökített emléke. Az üzenet egyértelmű, itt és most a néző egy világszínvonalú produkciót láthat. Ez a nemzetközi hozzáállás nem csak a belső tér szimbolikájában jelenik meg, a Katona indulásáról írja Nánay István: „A Katona József Színház 1982 októberében Csehov A manó című komédiájával megkezdte működését, s előadásaival nemsokára kilépett a nagyvilágba. Bármerre ment, sikert sikerre halmozott. Produkciói az ország imidzsét javító kulturális exportcikké váltak.”
 Ez a funkció még erősebben érezhető, ha összevetjük azzal, amit a Váci utcánál kiemeltem: a boltok jelentős része magyarsághoz kapcsolódó szuveníreket árul külföldieknek. Az országhoz kapcsolódó pólók, ételek és nemzeti viseletbe öltözött lányok után az ember akár még természetesnek is veheti, hogy a színházat is nemzetközi porondon kell megméretetni. Ezzel van összhangban az is, hogy a színház továbbra is nagy hangsúlyt fektet a külföldi szereplésekre és kapcsolatokra, így például tagja az Európai Színházi Uniónak és Mitos21 nevű, nemzetközi színházi hálózatnak is.

A folyosó, azon túlmenően, hogy a Katona meghatározását nemzetközi aspektusokkal is tágítja, lényegében a heterotópia bejárata. Ide már csak az léphet be, aki eleget tesz bizonyos feltételeknek (például fel tudja mutatni a jegyét az ajtóban álló nézőtéri felügyelőnek). A színháznak ez a része egyáltalán nem elegáns, de a szőnyegpadló, a képek és jó állapotú falak egy éles váltással elszakítják az embert a külső tértől. És ami talán még fontosabb: ide sem az utcáról, sem az előtérből nem lehet belátni.
 Vizuálisan tehát kódolva van, hogy a hétköznapi élettől itt már elszakadunk és egy attól idegen, speciális térbe lépünk. A nézők itt szétválnak a különböző ajtók szerint és belépnek a nézőtérre.
A fent említett ajtók a Modern Színpad megépítésekor még páholyokba vezettek (ekkor a nézőtér többi részébe az előtérből egyenesen tovább haladva lehetett bejutni, ahol jelenleg fal van). A páholyok a nézőtér szemiotikailag kitüntetett elemei, többé-kevésbé leírják az aktuális társadalmi rendszert. Ennek köszönhető, hogy az antik theatronoktól kezdve egészen 1794-ig, amikor a francia forradalom eredményeképpen az ülőhelyek megkülönböztetését arisztokratikusnak nyilvánították, nem épült Európában olyan jelentős színház, amelyben ne lett volna páholy.
 Ily módon jutatták a nemeseket és királyokat kitüntetett pozícióhoz. A legdíszesebb és gyakran legjobb ponton lévő páholy volt az uralkodóé, általában hátul középen, ahonnan nem csupán az előadást, de alattvalóit is láthatta. Tőle két irányban távolodva következtek a nemesek, rangjuk szerint egyre távolabb az uralkodó pozíciójától.
 A nézőknek volt alkalmuk a társadalmi élet aktualitásaiban kinézelődniük magukat, akár előadás alatt is, hiszen a villanyvilágítás bevezetéséig, amúgy sem lehetett elsötétíteni a nézőteret.
 Lényegében ugyanez vonatkozott a nézőtér dekorációjára is, magára vonzotta a tekinteteket, ugyanis a történelem túlnyomó részében ez volt a legdíszesebb tér a színházépületben.

A Modern Színpad esetében a fenti megállapítások hatványozottan igazak, jóllehet, a villanyvilágítást már a 19. század végén bevezették a színházakban. A szecessziós stílusú belsőtér a maga világos, kerek, finom formáival és a díszes ornamentikájával eredményezte azt, hogy „[e]z volt a budapesti színházak között a legpompásabb, legfinomabb, legkecsesebb helyiség (…)”
 A páholyok pedig társadalmi igényt elégítettek ki, nélküle a korban elképzelhetetlen volt a színházépítés Budapesten (vö.: 6. kép). 

Ma a Katona nézőterén egészen más elv uralkodik, a cél az előadás zavartalan és minél jobb láthatósága. Ez egyrészt a helyek árazásában mutatkozik meg. Ugyanis akárcsak a görög nézőtér esetében habár az ülésrend majdnem demokratikus, a színpadhoz való közelség mégiscsak kategorizálja a nézőket. A görögöknél a legelső sorokban a nemes hölgyek ültek, mögöttük a nemes férfiak, majd az átlagemberek.
 A Katonában, mint napjainkban a legtöbb színházban, többnyire jegyár szerint oszlanak szét az emberek, aszerint, hogy mennyire van közel a színpadi eseményekhez, mennyire lát jól. A Katonában a legolcsóbb helyek, 800, illetve 1000 forintért az állóhelyek, az ezt vásároló nézők a színpad két oldalán, lényegében azokban az ajtókban állnak, ahol egykor a páholyok voltak. Az állóhelyek nem csak fizikai erőnlétet követelnek az emberektől, de a széléről a legélesebb szögből lehet csak látni a színpadi eseményeket (habár többnyire még a teljes értékű szórakozás határain belül). A páholyok esetében ez nem volt probléma, az előadás kevésbé számított jelentősnek, a szociális státusz jelzése volt az elsődleges cél. Most, sokkal kevésbé élesen, de a státuszt az mutatja, hogy ki mennyire tudja komfortosan és pontosabban befogadni az eseményt (esetleg ki mennyire csapott le időben a jegyre). Igaz, vannak ma is kitüntetett helyek: bizonyos, megadott székek mindig fenn vannak tartva az aktuális darab rendezőjének, az orvosnak, a rendőrnek stb. Ám ezek holléte a nézők számára általában ismeretlen, nem emelkednek ki díszítésükkel, így nem kifejezetten bír jelzésértékkel.
Ugyanígy a darab befogadásának a zavartalanságát szolgálja (vagy más megközelítésben a néző-színész interakciót mélyíti) a díszítés teljes eltüntetése és a fekete falak, illetve mennyezet (vö.: 7. kép). A „black box” elképzelés gyökere Wagnerhez vezethető vissza, de az üres, „semleges” térre való törekvés fontos forrásai Appia és Artaud is.
 A nézőnek így semmin nem akadhat meg a szeme, még fényben is a színpadkép a „legérdekesebb” elem, de a fekete terem a lehető legjobban elsötétíthető is. Ezt szolgálja a frontális nézőtér is, a székek a színpadra és csakis a színpadra néznek (ellentétben például egy „U” alakú nézőtérrel). Ungvári Zrínyi Ildikó úgy jellemzi ezt a fajta színház típust „(…) amely, akárcsak a mozi, virtuális térben helyezi el a nézőt: testetleníti (sötét nézőtéren, uniformizáltan és mozdulatlanságban helyezi el, olyan térben, mint a camera obscura esetén a megfigyelő sötét tere), s ilyenkor, a képantropológus Belting megállapítása szerint, a szemlélő teste átkerül a képi világba.”
 Ezzel ellentétes, amikor például szimultán színpadok vagy az ideális perspektíva megszűntetése által a nézés az előadás problémájává válik.
A nézőtér szerkezete lényegében változtathatatlan, de ezt bizonyos fokig néha ellensúlyozzák a rendezések. Így a Musik, musikk, musique
 során az első székek a színpad részeivé válnak, a nemrég repertoárról lekerült A hős és a csokoládékatona
 egyik felvonásában pedig egy kettős színpad volt látható. A főhősnő apró dobozszerű szobája felelt meg lényegében a diegetikus térnek, körülötte a színpad többi részére pedig a dalok alkalmával léptek ki a szereplők, illetve a zenészek – végeredményben a brechti songokhoz hasonlóan. Illetve erre a keveredésre játszik rá az is, hogy több előadásban a színészek a színpadon kívül is szerepelnek egy-két pillanatig.

A színpad és a teatralitás
A színpad és a nézőtér közötti leghagyományosabb elem a proszcéniumív, amely mint egy keretet ad a színpadnak, hangsúlyosan kijelölve annak helyét. Ráadásul átvitt értelemben is keretezi a színpadot, ugyanis szimbólumok egész armadáját lehet elhelyezni rajta, különösen a tetején, ahova korábban gyakran a színházat támogató mecénás jelképe, később az állam címere került.
 A Modern Színpad proszcéniumíve a hetvenes években zajlott átalakítás alkalmával szűnt meg. Ennek az elvi lehetőségét az adta meg, hogy elhagyható volt a vasfüggöny, de jelen elemzés szempontjából fontosabb, hogy a proszcénium lebontásának a célja a színpad és nézőtér viszonyának intimebbé, bensőségesebbé tétele volt.
 Hasonlóan fontos, hogy a színpadot és a nézőteret nem választja el függöny, igaz, ezt a mai fénytechnika valamennyire pótolni tudja, ám a nézők mégiscsak egy légtérben maradnak a színészekkel.
A fenti szempontok ellenére a Katona színpada mégsem keveredik jelentősen a nézőtérrel és alapvetően az illúziókeltés hatásait hivatott utolérni. Ez már korábban megjelent elv, erre példák a színpad technikai különlegességei is. A Modern Színpad egykori büszkesége az úgynevezett körhorizont a jelenetek közötti gyorsabb váltást tette lehetővé. Késöbb a forgószínpad a filmes vágás hatását hozta létre. Parti Nagy Lajos által átírt Pinokkióban
 a forgószínpad a futópadhoz hasonlóan a szereplők sétáját végteleníti, anélkül, hogy azok elhagynák a teret. Az Illaberek szintén a vágásra hajaz, de egészen más módon: amikor a szereplő belép egy, a nézőtérrel lényegében párhuzamos ajtón, az ajtó és vele a szereplő átforog, így az ajtó túloldalát látjuk.

Ugyanehhez hozzátartozik a színészek és a nézők egyéb tereinek az elválasztása. A színházi dolgozóknak külön bejárata van és az épület hátuljában ugyanazoknak a funkcióknak a párja megtalálható, ami a nézőknél. A kávézó párja rendelkezésére áll a színészeknek, ugyanígy az öltözők megfeleltethetőek a ruhatárnak. Ott is megvan a tévé, ami a színpadot veszi és a közönségszervezés-titkárság irodái, akárcsak az előtérben. A szolgáltató és a fogyasztó elválasztás a néző megkülönböztetett, kényelmi pozícióját húzza alá.
A nézők tere és az előadók tere az egyik legalapvetőbb ellentét mind a kutatók, mind az alkotók, de még a nézők gyakorlatában is. Az elmúlt évszázadban ennek a távolságnak az áthidalása nem kevés alkotó fantáziáját mozgatta meg, ami feltehetően összefügg a film térhódításával és ebből fakadóan a színház sajátosságainak a megkérdőjelezésével. Hans-Thies Lehmann Posztdramatikus színház című könyvének epilógusában Guy Debordra hivatkozva társadalmunk teatralitás iránti igényét elemzi.
 Az identitást és a humán tapasztalatokat árukkal, azok fogyasztásával és birtoklásával fejezzük ki. „Minden, amit az ember valaha megélt reprezentációvá foszlott.”
  Napjaink kép alapú médiumai (televízió, internet, fotó, stb.) ennek mintájára távolságot teremtenek a beszélő és a beszéd között. Az ismételhetőség révén a kijelentések felelőssége, cselekvésértéke elvész, így az ábrázolt szenvedések, közvetlenség hiányában, távol maradnak a befogadótól.
 A politikai, társadalmilag érzékeny színház így Lehmann szerint nem témájában, hanem formájában lehet csak eredményes.
 A jelenlétből fakadó felelősségérzetet, a személyes tapasztalatot adhatja vissza a (posztdramatikus) színház itt és most-ja. Mindezekért a Katona valójában nem politikai színház (a politikai alatt Lehmann mindazt érti, aminek köze van a társadalmi hatalomhoz
). Lényegében a Katona előadás központú és a reprezentációt előtérbe állító színpad szerkezete ebben a megközelítésben nem különbözik lényegesen egy moziétól vagy akár egy otthoni filmnézéstől, hiszen a képeket állítja előtérbe. Habár a proszcéniumív eltüntetése és a rendezői megoldások megpróbálnak játszani a keretek áthágásával, a néző és színész kivételes közelségével, az, hogy a színpadot illúziókeltésre használják, illetve a nézőtér elsötétítése és a színpad kivilágítása, azt hangsúlyozza, hogy a színpad heterotópiája nem különbözik lényegesen más médiumoktól, képekkel és élményekkel látja el a nézőjét. Ezeknek az élményeknek a specifikussága (művészi, társadalmi problémákra érzékeny, stb.) az előtérben elő vannak készítve, de az átadás módjában a nézőtér szerkezete alapján már nem jelennek meg.
Nem lenne teljes az elemzés, ha nem jegyeznénk meg, hogy a rákényszerített jelenlét álságosnak is felfogható, ugyanis abból az alapfeltételezésből indul ki, hogy a néző „nézése” máskülönben passzív, ellentétben a színész aktivitásával. Valójában – mondja Jacques Ranciére – a színház azon előfeltevése, hogy közösségibb, mint a mozi, puszta mítosz, mind a két esetben különálló nézőkről van szó, akik a látottakat a saját, egyéni világukban helyezik el.
 Ezt alátámasztandó emeli ki, a színházban használt gyakori filmes betéteket, amelyek láthatóan nem zavarják a nézőket (Katonás példa lehet az Illaberek vagy A nép ellensége, igaz mind a kettőben feszültséget is hoznak létre a médiumok között azok eltérő valóságábrázolása miatt). Következtetésképpen, bevonást, erőltetett ráhatást kezdeményező alkotók közönséget oktató magatartása helyett az „intelligenciák egyenlőségének” elfogadására kéne törekedni.
 Jelen dolgozatnak nem célja Lehmann és Ranciére színház és jelhasználat felfogását összevetni, pusztán általuk kívánja hangsúlyozni, hogy a Katona auditóriuma által kínált színház koncepció ugyanazon a módon szolgálja ki a nézőit, mint például a mozi vagy a televízió. Az intézmény más tereiben azonban ez a hasonlóság némileg csökken és a színház más aspektusai lesznek jelentősek. Végezetül ezeket a tereket elemzem.
Alternatív terek és lehetőségek
Kamra és Sufni

A Katona játszóhelyei először 1991-ben bővültek, a Ferenciek terén megnyitott stúdiószínpaddal, a Kamrával. A Kamra nem rendelkezik közösségi előtérrel, belső, csak jeggyel megközelíthető, auditóriumon kívüli tere két nagyobb részre oszlik. Az egyik terület, ahol hagyományosabb büfé és ruhatár is működik a már említett „black box” koncepció kiterjesztése, falai feketék. A másik fele leginkább egy teázó benyomását kelti foteljeivel és asztalkáival. Magában az auditóriumban száz nézőt lehet fogadni, körülbelül a negyedét a Katona befogadóképességének. Itt nincsenek rögzített állványok és székek, így meglehetősen sok színpadtípus válik lehetővé, amit az alkotók rendre ki is használnak. A törzsközönség számára mindig lényeges információ, hogy hol lesz a nézőtér, melyik ajtón kell bemenni, érkezési sorrend van-e, stb. A hagyományos frontális nézőtértől eltérést jelent a Heldenplatz
 pár soros, meglehetősen hosszúkás nézőtere is, de ennél jóval feltűnőbb a Top Dogs
 négyfelé tagolt megoldása, ahol a kereszt alakú, két egymásra merőleges kifutóra emlékeztető színpadot fogja közre a nézőtér vagy a Vörös
, ahol U alakban helyezték el a székeket. A legszokatlanabb minden bizonnyal Gothár Péter legújabb, Ahol a farkas is jó
 című rendezése, amelynél a darab közepén a közönség egy csoportját felállítják, díszletesek jelennek meg és átrendezik a nézőteret. A Kamrának ez a folytonos alakíthatósága kísérletezésre ad alkalmat, mérete miatt intimebb, bensőségesebb hangulatot teremt, a nézőtér még inkább a darab hatásának rendelődik alá, sokkal inkább, mint a Katona esetében.
2003-ban nyílt meg a Sufni, amelynek 60 négyzetméterén már csak ötven nézőt lehet fogadni (a belső itt is „black box”). Lehmann alapján mondhatjuk, hogy a tér minél intimebbre szűkül, annál inkább veszélybe kerül a dramatikus színház tükrözés szerkezete (a másik véglet, a hatalmasra táguló tér, például egy stadionban rendezett előadás esetében). Ilyenkor a néző olyan közel kerül a színészhez, hogy annak testi közelsége, lélegzete, energiái érezhetővé válnak és a reprezentáció helyett a közvetlenséggel, az energiák cseréjével leszünk elfoglalva.
 A Sufni többé-kevésbé ezt a közelséget teremti meg. Ritkán jelenik meg a színpadon egynél több színész, kettőnél több meg kizárólag (a jelenlegi repertoár alapján) az Ifjúsági Program előadásain, illetve a programhoz részben kapcsolódó Üvegfal mögött-ön. Legjellemzőbbek az önálló estek, így például Haumann Péter Szókratész védőbeszéde
, Fullajtár Andrea Csendet akarok
, Szacsvay László Pianínó
című előadásai. Amíg a Kamra változtatható kialakítása az egyes rendezések közötti különbséget hangsúlyozza, a Sufni már az egyes előadásokét, hiszen ráirányítja a figyelmet a színészre, annak valósidejű megnyilvánulásaira.

A dolgozat elején felvetett problémára, hogy a színház esetében a nézőnek adott helyre kell menni, kínál részben megoldást az osztálytermi színház, amelynél az előadók keresnek föl különböző iskolákat, játszóhelyeket. A Sufniban is játszott Üvegfal mögött erre példa. A Merle adaptációból készített előadás 1968-as diáktüntetések eseményeit dolgozza fel, a közönség bevonásával. Az egyes szereplők (Borbély Alexandra, Dankó István, Kovács Lehel, Ötvös András és Pálmai Anna) eltérő véleményeket képviselnek és többek között a nézők szavazatait szeretnék megszerezni, győzködéssel, indoklással. Tér szempontjából különösen izgalmas eset volt, amikor a darabot az ELTE BTK-n mutatták be.
 Az előadás körülbelül egy évvel követte a helyszínen lezajlott valódi egyetemfoglalást, a résztvevők jelentős része érintett volt az esetben, így a közönségbevonás révén újrajátszhatták az akkori vitákat, konfliktusokat.
A színlapon az előadások terek szerint vannak csoportosítva, aminek egyrészt praktikus oka van, a nézők leggyakoribb tévedése, hogy rossz terembe mennek előadásra, másrészt – akárcsak a Kamra térszervezési lehetőségei vagy az Üvegfal mögött alternatív játszóhelyei – problémává teszik a teret és ezáltal hangsúlyozzák, hogy a színház térbeli művészet. A gyakori variációk arra a következtetésre vezetik a nézőt, hogy sem a Top Dogs nézőterének a hatását, sem a színész közelségét nem adhatja vissza más, képalapú médium. És a színház házhoz is megy, ha kell.

A borbély

Carlson elemzése a „black box” kapcsán azt sugallja, hogy a fekete belső csupán egy átmeneti állapot. A fekete teret mindig betöltheti az aktuális előadás világa vagy fikciója. Ez a neutrális tér azonban tovább fejleszthető, ha a tér dekorációját hozzá igazítjuk az előadáshoz. Erre saját élményeimből példa lehet a Zoltán újratemetve
 című, Zsámbékon bemutatott produkció, ahol a közönségnek egy szögesdrótokkal szabdalt és elkerített pódiumra kellett bemásznia. Az előadásban egy halottas menet próbált átjutni a nem sokkal korábban felállított határon és a színpad díszlete egybeolvadt a nézőtérrel. Ez a rendezés azonban nem csupán a nézőtérrel játszott, de a színpaddal is: a reprezentált határ őrállomásai az egykori katonai bázis létesítményeiben kaptak helyet. Mint Carlson írja a néző ilyenkor bevonja az értelmezésébe a helyszín konnotációit is vagy legalábbis jobban beleéli magát az illúzióba.

Ettől egy kicsit eltér, amit Lehmann helyspecifikus színháznak nevez.
 Itt a tér egyáltalán nem kapcsolódik a szöveghez, mint a Zoltán újratemetve esetében, ugyanakkor új megvilágításba kerül azáltal, hogy esztétikailag kezdjük el szemlélni. „A tér önmagát teszi jelenvalóvá. Anélkül, hogy meghatározott jelentőséget tulajdonítanának neki, társ lesz a játékban. Nem öltöztetik jelmezbe, hanem láthatóvá teszik. ”
 Ennek felelt meg a pár évvel korábban, szintén Zsámbékon (talán ugyanannál a bunkernél) látott Isteni színjáték.
 Itt a szöveg nem hivatkozott a katonai létesítményre, azt még csak a szereplők sem reagálták le. Ugyanakkor, ahogy az eseményeket követve barangoltunk a színészek után, előbb magasban a messze elnyúló táj, majd a létesítmény meglehetősen komor és poros belseje kapcsolódott hangulatával, adottságaival a játékba.

A Katona József Színház A borbély című egyszereplős produkciója során mind a kétfajta térrel találkozhatunk. Egyrészt a külső játéktér, az egykori üzlethelyiség napközben is borbélyüzletnek van berendezve, annak minden kellékével és illúziójával. A beülő nézőket körbeveszi a hatalmas hajgyűjtemény a falakon, miközben a Bán János által alakított címszereplő valódi vagy legalábbis a megtévesztésig annak látszó eszközökkel dolgozik. Másrészt a helység hatalmas üvegfala révén a játékba bekapcsolódik a Kossuth Lajos utca is, annak teljes forgalmával, járókelőivel. A nézők az ülőhelyek elrendezése révén az utcát is láthatják és a kíváncsi sétálok gyakran interakciót kezdeményeznek a bentiekkel.
Maga, a történetben szereplő borbély egyik utolsó képviselője a szakmájának. A hányatatott sorsú ember már csupán a munkájának és az emlékeinek él, miközben lassan fény derül az abszurd helyzetre: a borotválkozásért cserébe ő fizet a kliensnek, ráadásul az élete során összehordott személyes kincseivel, emlékeivel. A produkció Tolnai Ottó Végeladás című művének átirata, a Katona előadásaihoz mérten meglehetősen sok improvizációval keverve. A fő „attrakció” részben a borotválás maga, - Bán ugyanis az előadás során kétszer, valódi borotvakéssel megborotvál egy-egy nézőt, majd a darab végén önmagát is - részben a közönség és utca lereagálása. Bán a (vélhető) koncepció alapján nem eshet ki a szerepből (az aktuális előadás sikere nagyban múlik ezen), így a borbélyt figyeljük akkor is, amikor beintegetnek az ablakon és akkor is, amikor a borotválkozásra a közönségből egy nő jelentkezik.
Végeredményben, a városi tér, akárcsak az üzlet az alkotás részesévé válik. Mégis a néző e-fajta fikcióba helyezése a Debordféle spektákulum társadalmának legalapvetőbb igényét elégíti ki. Az irányított tekintet által mindennapjaink legközvetlenebb tapasztalata, a város kaotikus forgataga a reprezentáció elemévé, képpé válik, jelenléte távolba kerül. Az utcán sétáló emberek akarva-akaratlanul is a fikció részei lesznek. A néző passzívan megfigyel, miközben többlettudással rendelkezik az eseményekről, hiszen ő ismeri a fikciót, a kint sétáló személy nem. Az általam látott előadáson egy részeg, hajléktalannak tűnő férfi kopogott az üzlet ajtaján, pénzt akart kérni. Bán (mint más érdeklődőket is) beengedte és a borbély szerepében foglalkozott vele, ezáltal az előadás részévé változtatta a férfi kérését. Habár a közvetlen cél Bán színészi virtuozitásának bemutatása volt a fikció fenntartására, jelhasználatának módjában a fiktív szereplő élete és a valódi férfié egyenrangú lett, hiszen mind a kettő a színész és a fikció értelmezésén keresztül jött létre.
Megjegyzendő, hogy az előadás egy meglehetősen erőteljes színházi gesztussal ér véget, Bán János leoltja a villanyt, majd kalapban-kabátban kilép az utcára és elmegy, megtörve a színházi konvenciókat, végleg magukra hagyva a nézőket. A bent ülők várnak és figyelik az elhaladó alakokat, hátha valamelyik a visszatérő, meghajláshoz érkező, esetleg valami furcsaság révén a még mindig borbély szerepében lévő színész lesz. Majd, felhagyva a várakozással, kilépnek az utcára, elhaladnak az üzlet kirakata előtt és a fikció logikájának a részesei maradnak. Ez alapján kijelenthetjük, hogy ez a látszólag alternatív forma, a Katona „black box” színpadához és más képalapú médiumokhoz hasonlóan „bekebelezi” a jelenlétet. Mindazonáltal, akárcsak a Kamra vagy a Sufni, játszik a tér lehetőségeivel, ezáltal kiemelve a színháznak ezen aspektusát.
Konklúzió
Egy színház sokféleképpen vizsgálható. Elemezhetjük például magukat az előadásokat, ám ebben az esetben kiszakítjuk azokat egy tágabb kontextusból. Mivel a színházi előadás természeténél fogva csak adott időben és helyen befogadható, fizikai, társadalmi és gazdasági környezetének elemzése indokolt lehet. Vizsgálhatjuk úgyis, mint rituálé, Victor Turner elemzései erre kiváló példát jelentenek. Ugyanakkor ebben az esetben is lemondunk a színház azon aspektusairól, amelyek állandóak, amik akkor is jelen vannak, amikor éppen nincs előadás. Azt a szerepet, amit a színháznak a kultúránknak kijelöltünk csak ennek az állandóságnak a figyelembevételével kutathatjuk. Elemzésemben azt jártam körül, hogy a tér elrendezése és dekorációja milyen jelentéssel bírhat annak funkciójára nézve. Meglátásom szerint ez egy olyan szempontrendszer, ami kivételesen jól megvilágítja a színház máskülönben rejtett, állandó aspektusait, ugyanis a tér egyrészt kifejezi, másrészt rendezi a benne mozgó emberek gondolatait, illetve viszonyrendszerét.
A fenti, Katona József Színház épületét elemző szemiológiai vizsgálat alapján több fő megállapítás vonható le a színház funkciójának koncepciójáról. Az első, hogy a színház egy szolgáltatás és kevésbé fontos, hogy a „kultúra temploma” vagy egy kitüntetett hely legyen. Hasonlóan jelenik meg, mint a szomszédos üzletek, a jegyértékesítés pultja nem különbözik a kávézó pultjától. A színházat viszonylag sokára, de elérték a marketing szakemberek és vele az a felfogás, hogy elsősorban a fogyasztók kielégítése a cél.
 A kortárs fogyasztó, azonban „(…) egyre nehezebben hozza meg azt az áldozatot, hogy néhány óra hosszat offline van a színházi előadás alatt.”
 A színháznak ezért fel kell vennie a kesztyűt: egyrészt magát az élményt komplexebbé, ingergazdagabbá kell tennie: teret kell biztosítania (átvitten és ténylegesen is) a járulékos programoknak. A Katonában erre láthatunk példát a közösségi tér kiszélesítésével, a büfé kávézóvá alakításával, valamint a K:önyv és bolttal, amely az élményt tartósabbá, komplexebbé teszi. Másrészt alkalmazkodik a spektákulum társadalmának elvárásaihoz, a néző passzív pozícióját nem töri meg, nem vagy csak kismértékben írja felül az alapvető dramatikus színházi konvenciókat. A nézőtérre vezető folyosó, az auditórium és a „black box” koncepció mind-mind az illúziókeltésnek vannak alávetve, alkalmazkodva a filmhez, mint napjaink legjelentősebb médiumához.
Mindezt teszi annak ellenére, hogy témáiban nagyon is reflektál a valós, társadalmi problémákra, a színházlátogató – a görög poliszok nézőihez hasonlóan – egyfajta társadalmi szerepvállalást gyakorolhat a Katonában. A pop-artot és romkocsmákat idéző loft és a Belvárosi Színház, mint a választott előkép látszólag egy politikailag kritikus intézményt teremt meg. Erre vannak gyakorlati gesztusok is: például az előadások nem csak reflektálnak, de néha meg is idézik a valóságot (például az Illaberek vagy az Anamnesis
 kapcsán felvételekben szólalnak meg létező személyek, reflektálva a cselekményben felvetett problémákra).

A színház ezen kívül több módon is a maga hasznára fordítja a teret. Egyrészt az előteret nyitottabbá teszi, becsalogatja a nézőket. Nem választja el a hétköznapi élettől, mint láttuk például a szekrények kapcsán is. A néző számára ez azt is jelenti, hogy nem kell annyira „rákészülni” a színházlátogatásra. Ez értelemszerűen megint csak a mozi látogatáshoz is közelebb hozza a színház intézményét. Ugyanígy a színház lehetőséget ad a színészek és rendezők közvetlenebb „megtapasztalására”. Ami azonban egyedibbnek hat a színház esetében az a tér folyton változó használata és a színpadi keret változtatása, illetve megbontása.
A tér elemzése rávilágíthat a színház funkciójának több aspektusára, de természetesen nem lehet teljes. Kevéssé jelenik meg a térben például a fiatalok felé nyitás. A színházzal rivális médiumok iránt a legfogékonyabbak és ennek okán a színház korábbi funkcióit leginkább elutasítók éppen a most felnövő korosztályok. A jövő közönségének kinevelése és a színházi formák hozzájuk igazítását szolgálja az Ifjúsági Program sokoldalú szolgáltatása,
 az iskolákkal való kapcsolattartás kiemelt fontossága.
Ugyanígy, a Katona József Színház csak egy a budapesti színházak közül, az itt tapasztalt válaszok a színház médiumának problémájára csak részben általánosíthatóak. Ellentétben vele, a nagyobb színházak általában az előadás ünnepélyes jellegét erősítik fel hagyományosan elegánsabb berendezésükkel, a nézőtér tagoltabb kialakításával. A kisebb, réteg közönségre specializálódott, illetve alternatívabb társulatok egyre inkább a talált tér koncepcióját részesítik előnyben (pl.: Krétakör). Illetve megjelentek Magyarországon a kifejezetten befogadó intézmények is (pl.: Zsámbéki Színházi Bázis, Jurányi Közösségi Produkciós Inkubátorház, Mu Színház, stb.)
Végezetül, még egyszer hangsúlyozni kell, hogy mindezek az észrevételek csak pillanatképet adhatnak mind a színházról, mind annak a társadalomban betöltött szerepéről. Ahogyan utaltam is rá, a színház pusztán a kultúrát, a társadalmi hierarchiát megjelenítő funkciója kevéssé érdekes. Helyette ma egy járulékos programokkal tűzdelt szolgáltatás, amely a Katona esetében többek között más, képközvetítő médiumokra jelent egy térben működő, társadalmi témákkal foglalkozó alternatívát. És ugyanígy, párévtized múlva ezek a terek, ahogyan a színház fogalma is már más jelentéssel fognak bírni.

